**ΕΠΙΤΡΟΠΗ ΑΝΘΡΩΠΙΝΩΝ ΔΙΚΑΙΩΜΑΤΩΝ**

**Ρώμη, 28.03.2019 (14:00 – 16:00)**

1.- Ο νέος Πρόεδρος της Επιτροπής, Stefan Von Raumer, έθεσε το ζήτημα της αποτελεσματικότερης δράσης βάσει των ειδικότερων γνώσεων των μελών της αλλά και δια της συνεργασίας με άλλες επιτροπές της CCBE. Παρουσιάστηκε το πρόγραμμα εργασίας για το 2019, που περιλαμβάνει: ακρόαση για τις επιθέσεις κατά δικηγόρων στην αρμόδια επιτροπή του Ευρωπαϊκού Κοινοβουλίου, δράσεις για την υποστήριξη των απειλούμενων δικηγόρων ανά τον κόσμο, ενίσχυση των δικηγόρων στην Τουρκία – ενώ παράλληλα φέτος η ημέρα δικηγόρων υπό απειλή είναι αφιερωμένη στους Τούρκους συναδέλφους, επιλογή υποψηφίων για το ετήσιο βραβείο ανθρωπίνων δικαιωμάτων που θα απονείμει η CCBE στην ολομέλεια του Νοεμβρίου 2019, ανάδειξη του έργου των Ευρωπαίων δικηγόρων (και όχι μόνο των δικηγόρων τρίτων χωρών) με δημοσίευση στην επικαιρότητα στο ηλεκτρονικό ενημερωτικό δελτίο της CCBE, επικαιροποίηση και ανάπτυξη των δράσεων «Υπεράσπιση των Συνηγόρων» (Defense of the Defenders), σύσφιξη των σχέσεων με την Ευρωπαϊκή Υπηρεσία Εξωτερικής Δράσης και τον Ειδικό Εντεταλμένο ΕΕ για τα Ανθρώπινα Δικαιώματα, Eamon Gilmore, δεδομένου ότι η CCBE είναι η μόνη ένωση δικηγόρων που κλήθηκε να συμμετέχει στις προπαρασκευαστικές συναντήσεις μεταξύ ΕΕ και Κίνας περί των ανθρωπίνων δικαιωμάτων, προσπάθεια προσέγγισης και συνεργασίας με τη ΓΓ της ΕΕ Διεθνούς Συνεργασίας και Ανάπτυξης.

2.- Επίσης, συζητήθηκε η δυνατότητα συνεργασίας με την Επιτροπή για το Μέλλον των Νομικών Υπηρεσιών, στα πλαίσια της διεύρυνσης της χρήσης εφαρμογών Τεχνητής Νοημοσύνης και της διακρατικής συνεργασίας διαφόρων δικηγορικών οργανώσεων παγκοσμίως (ΙΒΑ, ΑΒΑ, κ.ά.) για τις τεχνολογικές εξελίξεις και την επίδρασή τους στην άσκηση του δικηγορικού λειτουργήματος, παρακολούθηση των διαβουλεύσεων στα όργανα της ΕΕ περί της τεχνητής νοημοσύνης, καθώς και των δράσεων CEPEJ, e-Justice κλπ.

3.- Στη συνέχεια έγινε μνεία στις δράσεις της Επιτροπής κατά το διάστημα Ιανουαρίου – Μαρτίου 2019:

Απεστάλησαν 20 επιστολές που αναδεικνύουν περιπτώσεις στοχοποίησης δικηγόρων στην Κίνα (προσωρινή παύση άδειας, φυλάκιση, προσωπο­κράτηση διαρκείας), την Αίγυπτο (συλλήψεις από αστυνομικούς με πολιτικά), την Ινδία (επιθέσεις και απειλές, 2 δολοφονίες δικηγόρων), το Ιράν (σύλληψη δικηγόρου υπό συνθήκες απαγωγής, ποινές φυλάκισης ως αποτέλεσμα της επαγγελματικής δραστηριότητας δικηγόρων), το Καζακστάν (αυξανόμενη πολιτική πίεση με στόχο την ανεξαρτησία των δικηγόρων), την Κένυα και το Πακιστάν (δολοφονίες δικηγόρων), τις Φιλιππίνες (δολοφονίες και δολοφονικές απόπειρες), την Τουρκία (αυθαιρεσία δικαστών, καταδίκες σε φυλάκιση από 3 έως 19 έτη για συμμετοχή σε «τρομοκρατική οργάνωση»), την Ουκρανία (απειλές για αφαίρεση δικηγορικής άδειας).

O Patrick Henry εκπροσώπησε την CCBE σε ειδική εκδήλωση του Ευρωπαϊκού Κοινοβουλίου στις 19.02.2019 για την επιδεινούμενη κατάσταση της ασφάλειας και την πολλαπλώς πληττόμενη ανεξαρτησία των δικηγόρων, όπου μεταξύ άλλων παρουσιάστηκε η έντυπη έκδοση για τις [Απειλές στο Δικηγορικό Λειτούργημα](https://www.ccbe.eu/fileadmin/speciality_distribution/public/documents/HUMAN_RIGHTS/HR_Guides___recommendations/EN_HRL_20190218_Leaflet_Attacks-on-Lawyers_2019.pdf) και προβλήθηκε [δίλεπτο βίντεο](https://www.youtube.com/watch?v=WTYTy4sralY&t=10s) που ετοίμασε η CCBE. Η εκδήλωση έτυχε ευρείας δημοσιότητας στον ευρωπαϊκό και διεθνή τύπο (The Global Legal Post, Law Society Ireland Gazette, Law Gup Shup, The Times, The UK Law Societies’ Brussels Office, Law Society Gazette – Ireland). Κοινή διαπίστωση υπήρξε η ανάγκη να αυξηθούν οι δικηγόροι που αρθρώνουν λόγο σε κοινοβουλευτικό επίπεδο.

Η επιτροπή στάθηκε στις περιπτώσεις Τούρκων και Ιρανών συναδέλφων, που αντιμετωπίζουν εξαιρετικά άσχημες συνθήκες και τελούν υπό συνεχείς απειλές και προσκόμματα στην άσκηση της δικηγορίας. Τονίστηκε μάλιστα ότι είναι μάταιο να απαιτείται από τους Τούρκους δικηγόρους να εξαντλούν τα ένδικα μέσα της τουρκικής δικονομίας, προτού προσφύγουν στο ΕΔΑΔ, εφόσον στην Τουρκία δεν εξασφαλίζονται τα εχέγγυα δίκαιης δίκης σε οποιοδήποτε βαθμό.

Ανακοινώθηκαν, τέλος, οι δράσεις Απριλίου 2019, στις οποίες θα παρασταθεί ο Πρόεδρος της Επιτροπής ΑΔ/CCBE: συζήτηση στρογγυλής τραπέζης με πρωτοβουλία της Ένωσης Αμερικάνων Δικηγόρων (ΑΒΑ) με θέμα τις επιθέσεις στο δικηγορικό επάγγελμα και τους δικηγόρους ανθρωπίνων δικαιωμάτων» στις 6.4.2019 στα Σκόπια με συντονιστή τον Πρόεδρο της Επιτροπής ΑΔ της CCBE και Συνέδριο της Πανευρωπαϊκής Ένωσης Φοιτητών Νομικής (ELSA) στο Στρασβούργο στις 19.4.2019 για τη σημασία και το μέλλον του δικηγορικού λειτουργήματος στην προστασία των ανθρωπίνων δικαιωμάτων.

4.- Ανακοινώθηκε ότι οι εθνικές αντιπροσωπείες μπορούν να υποβάλουν προτάσεις υποψηφιοτήτων για το Βραβείο Ανθρωπίνων Δικαιωμάτων της CCBE μέχρι τέλη Μαΐου 2019, οι οποίες θα εξεταστούν στην Επιτροπή του Ιουνίου, θα ακολουθήσουν οι σχετικές εισηγήσεις στην Διαρκή Επιτροπή τον Σεπτέμβριο και οι επικρατέστεροι υποψήφιοι θα κληθούν στην Ολομέλεια του Νοεμβρίου 2019.

5.- Συζητήθηκε η πρόθεση της Επιτροπής Υπουργών του Συμβουλίου της Ευρώπης να διοργανώσει Συνέδριο για το Δικηγορικό Επάγγελμα, σχετικά με την οποία θα ανατεθεί η κατάρτιση μελέτης σκοπιμότητας (αναμένεται να διαρκέσει 6 μήνες), οπότε θα αποφασιστεί εάν θα προχωρήσουν σε Συνέδριο ή άλλη εκδήλωση. Συμφωνήθηκε να ενταθούν οι προσπάθειες της CCBE σε επίπεδο κρατών-μελών ώστε να προκριθεί η εναλλακτική του Συνεδρίου.

**ΜΑΡΙΑ Π. ΣΤΑΜΑΤΟΓΙΑΝΝΗ**

**Σύμβουλος ΔΣΠ**